**บทที่ 5**

**สรุป อภิปราย และข้อเสนอแนะ**

 การดำเนินการวิจัยในครั้งนี้เป็นการวิจัยเชิงทดลอง (Experiment Research) เรื่องการพัฒนากิจกรรมการเรียนรู้ภาษาอังกฤษ ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลง ของนักเรียนชั้นประถมศึกษาปีที่ 3 มีขั้นตอนการศึกษา และผลการศึกษา สรุปผลได้ดังนี้

 1. สรุปผลการวิจัย

 2. อภิปรายผล

 3. ข้อเสนอแนะ

**5.1 สรุปผลการวิจัย**

 จากผลการวิเคราะห์ข้อมูลเกี่ยวกับการพัฒนากิจกรรมการเรียนรู้ภาษาอังกฤษ ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลง ของนักเรียนชั้นประถมศึกษาปีที่ 3 สรุปผลได้ดังนี้

 5.1.1 กิจกรรมการเรียนรู้ภาษาอังกฤษ ด้วยวิธีการสอนภาษาเพื่อการสื่อสาร (Communicative Language Teaching : CLT) ประกอบเพลง ของนักเรียนชั้นประถมศึกษาปีที่ 3 มีประสิทธิภาพตามเกณฑ์ 86.44/85.93 สูงกว่าเกณฑ์ที่กำหนดไว้

 5.1.2 ความสามารถด้านการเรียนรู้คำศัพท์ภาษาอังกฤษก่อนเรียนและหลังเรียน ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลง ของนักเรียนชั้นประถมศึกษาปีที่ 3 พบว่า มีความสามารถด้านการเรียนรู้คำศัพท์ภาษาอังกฤษหลังเรียนสูงกว่าก่อนเรียน อย่างมีนัยสำคัญทางสถิติที่ระดับ .01

 5.1.3 นักเรียนมีความคงทนในการเรียนรู้ หลังจากการใช้วิธีการสอนภาษาเพื่อการสื่อสาร (Communicative Language Teaching : CLT) ประกอบเพลงพัฒนาการเรียนรู้คำศัพท์ภาษาอังกฤษสิ้นสุดลงเป็นเวลา 14 วัน พบว่า มีคะแนนความคงทนในการเรียนรู้คำศัพท์ภาษาอังกฤษหลังเรียนและหลังเรียนเสร็จสิ้นไปแล้ว 14 วัน ไม่แตกต่างกัน

 5.1.4 นักเรียนมีเจตคติต่อการเรียนภาษาอังกฤษ ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลง ของนักเรียนชั้นประถมศึกษาปีที่ 3 อยู่ในระดับเจตคติสูง

**5.2 อภิปรายผล**

 จากผลวิเคราะห์ข้อมูลเกี่ยวกับการพัฒนากิจกรรมการเรียนรู้ภาษาอังกฤษ ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลง ของนักเรียนชั้นประถมศึกษาปีที่ 3 มีประเด็นที่สำคัญที่จะนำมาอภิปรายผลการวิจัยดังต่อไปนี้

 5.2.1 กิจกรรมการเรียนรู้ภาษาอังกฤษ ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลง ของนักเรียนชั้นประถมศึกษาปีที่ 3 มีประสิทธิภาพตามเกณฑ์ 86.44/85.93 สูงกว่าเกณฑ์ที่ตั้งไว้ 75/75 หมายความว่า ผู้เรียนมีคะแนนเฉลี่ยจากกระบวนการจากแผนการจัดกิจกรรมการเรียนรู้ทั้ง 12 แผน คิดเป็นร้อยละ 86.44 และคะแนนความสามารถด้านการเรียนรู้คำศัพท์หลังเรียน คิดเป็นร้อยละ 85.93 การที่ประสิทธิภาพกระบวนการตัวแรก (E1) มีค่าสูงกว่าประสิทธิภาพของผลลัพธ์ความสามารถตัวหลัง (E2) เนื่องมาจากประสิทธิภาพกระบวนการ (E1) มาจากคะแนนระหว่างเรียน เป็นการทำใบงาน แบบวัดการเรียนรู้คำศัพท์ท้ายบท และสังเกตพฤติกรรมการเรียนรู้ระหว่างเรียน การสร้างแผนการจัดการเรียนรู้ด้วยกิจกรรมประกอบเพลง และประสิทธิภาพของผลลัพธ์ (E2)มาจากคะแนนทดสอบหลังการจัดการเรียนรู้ เพื่อพัฒนาคำศัพท์ภาษาอังกฤษของนักเรียนชั้นประถมศึกษาปีที่ 3 จำนวน 12 แผน โดยมีเพลงเป็นหลัก แผนละ 1 เพลง ทำให้ผู้เรียนได้เรียนรู้เรื่องราวเกี่ยวกับคำศัพท์ภาษาอังกฤษประกอบเพลง ทำให้เกิดการเรียนรู้ได้ดี ซึ่งเนื้อหาที่จัดกิจกรรมการเรียนการสอน ก่อให้เกิดประโยชน์อย่างแท้จริง กิจกรรมประกอบเพลงสามารถชักจูงให้นักเรียนเกิดการกระตุ้นการเรียนรู้ได้ดีขึ้น สนุกสนานเพลิดเพลิน ช่วยสร้างแรงจูงใจให้แก่นักเรียนในการเรียนช่วยให้จดจำเนื้อหาหรือคำศัพท์และประทับความรู้สึกไว้ได้นาน และได้จัดกิจกรรมการเรียนการสอนด้วยวิธีการสอนภาษาเพื่อการสื่อสาร (Communicative Language Teaching) ประกอบเพลง เนื่องด้วยการสอนภาษาเพื่อการสื่อสาร Communicative Language Teaching) เป็นแนวการสอนภาษาที่มุ่งเน้นความสำคัญของตัวผู้เรียน ให้ผู้เรียนได้ใช้ภาษาอังกฤษเพื่อใช้ในการสื่อสารในชีวิตประจำวันได้จริง มีการจัดลำดับการเรียนรู้เป็นขั้นตอนตามกระบวนการใช้ความคิดของผู้เรียน ซึ่งเชื่อมระหว่างความรู้ทางภาษา ทักษะทางภาษา และความสามารถในการสื่อสาร เพื่อให้ผู้เรียนสามารถนำความรู้ด้านภาษาไปใช้ในการสื่อสาร ดังนั้น ในการจัดการเรียนการสอน ครูผู้สอนต้องคำนึงถึงการให้ผู้เรียนได้สื่อสารในชีวิตจริง กิจกรรมและภาระงานต่าง ๆ ที่เกี่ยวข้องกับการสื่อสารจริง สื่อที่ใช้ก็เป็นสื่อจริง แต่ก็ไม่ละเลยความรู้ด้านไวยากรณ์ และผู้วิจัยได้จัดขั้นตอนการเรียนการสอนตามแนวการสอนภาษาเพื่อการสื่อสาร แบบ 3Ps หรือ P-P-P สุมิตรา อังวัฒนกุล (2540) ดังต่อไปนี้

 5.2.1.1 ขั้นนำเสนอ (Presentation) เป็นการให้ตัวป้อนทางภาษา (Language Input) แก่ผู้เรียนซึ่งจัดเป็นขั้นการสอนที่สำคัญขั้นหนึ่ง ในขั้นนี้ครูจะนำเสนอเนื้อหาใหม่ โดยจะมุ่งเน้นการให้ผู้เรียนได้รับรู้และทำความเข้าใจเกี่ยวกับความหมายและรูปแบบภาษาที่ใช้กันจริงโดยทั่วไป รวมทั้งวิธีการใช้ภาษา ไม่ว่าเป็นด้านการออกเสียง ความหมาย คำศัพท์ และโครงสร้างไวยากรณ์ที่เหมาะสมกับสถานการณ์ต่าง ๆ ควบคู่กันไป

 5.2.1.2 ขั้นฝึกปฏิบัติ (Practice) เป็นการฝึกให้ผู้เรียนมีความแม่นยำในรูปแบบภาษา เพื่อจะได้สามารถนำไปใช้ในการสื่อสารต่อไป หลังจากที่ผู้เรียนได้รับรู้รูปแบบภาษาว่าเป็นอย่างไรและสื่อความหมายอย่างไร ในขั้นนำเสนอไปแล้ว ในขั้นนี้ควรเป็นการฝึกที่เน้น (Meaningful Drills) เพราะผู้เรียนมีความจำเป็นในการใช้ภาษาเพื่อสื่อความหมาย การฝึกเน้นความหมายมีหลายแบบ เช่น ฝึกกาแลกเปลี่ยนข้อมูล (Information Gap) การแสดงบทบาทสมมุติ (Role - Play) ฝึกด้วยการเล่นเกมที่มีการควบคุมการใช้ภาษาเป็นต้น

 5.2.1.3 ขั้นนำไปใช้ (Production) เป็นการฝึกใช้ภาษาเพื่อการสื่อสาร เปรียบเสมือนการถ่ายโอนการเรียนรู้ภาษาจากสถานการณ์ในชั้นเรียนไปสู่การนำภาษาไปใช้จริง การฝึกใช้ภาษาเพื่อการสื่อสารโดยทั่วไป มุ่งหวังให้ผู้เรียนได้ลองใช้ภาษาในสถานการณ์ต่าง ๆ ที่จำลองจากสถานการณ์จริง หรือที่เป็นสถานการณ์จริงด้วยตนเองโดยครูผู้สอนเป็นเพียงผู้แนะแนวทางเท่านั้น ส่วนผู้เรียนมีหน้าที่ในการผลิตภาษา กิจกรรมที่ให้ผู้เรียนปฏิบัติควรเป็นกิจกรรมที่ให้ผู้เรียนมีความต้องการและมีจุดมุ่งหมายในการสื่อสาร และเปิดโอกาสให้ผู้เรียนได้เลือกใช้ภาษาหรือเนื้อหาด้วยตนเองมากที่สุด อีกทั้งผู้เรียนควรจะได้ประเมินผลการสื่อสารของตนจากผลสะท้อนกลับของผู้ร่วมสื่อสารด้วย เพื่อให้การสื่อสารเหมือนจริงมากที่สุดซึ่งผู้วิจัยพัฒนาขั้นตอนการสอนคำศัพท์ แบบ 3Ps ดังนี้ 1) ขั้นนำเสนอ (Presentation) ในขั้นนี้ครูจะนำเสนอเนื้อหาใหม่ โดยมุ้งเน้นการให้ผู้เรียนรับรู้และทำความเข้าใจเกี่ยวกับความหมายและรูปแบบภาษาที่ใช้กินจริงโดยทั่วไป รวมทั้งวิธีการใช้ภาษา ไม่ว่าเป็นด้านออกเสียง ความหมาย คำศัพท์ และโครงสร้างไวยากรณ์ที่เหมาะสมกับสถานการณ์ต่าง ๆ ควบคู่กันไป โดยครูนำเสนอคำศัพท์ใหม่โดยบัตรภาพบัตรคำ เพื่อกระตุ้นความสนใจและเร้าความสนใจของนักเรียน ครูอ่านและบอกความหมายของคำจากบัตรภาพบัตรคำ ให้นักเรียนออกเสียงเสียงตามพร้อมกันและนำเสนอเนื้อเพลงพร้อมกับดูเนื้อเพลงจากแผนภูมิเพลง 2) ขั้นฝึกปฏิบัติ (Practice) เป็นการฝึกให้นักเรียนมีความแม่นยำในรูปแบบภาษา เพื่อที่จะได้สามารถนำไปใช้ในการสื่อสารต่อไป หลังจากที่ผู้เรียนได้รับรู้รูปแบบภาษาว่าเป็นอย่างไรและสื่อความหมายอย่างไร ในขั้นนำเสนอไปแล้ว ในขั้นนี้เป็นการฝึกที่เน้น เพราะผู้เรียนมีความจำเป็นในการใช้ภาษาเพื่อสื่อความหมาย โดยครูนำนักเรียนร้องเพลง นักเรียนร้องเพลงพร้อมท่าทางประกอบ แล้วฝึกร้องตามหลาย ๆ รอบจนคล่อง และนักเรียนฝึกสนทนาถามตอบ 3) ขั้นนำไปใช้ (Production) เป็นการฝึกใช้ภาษาเพื่อการสื่อสาร เปรียบเสมือนการถ่ายโอนการเรียนรู้ภาษาจากสถานการณ์ในชั้นเรียนไปสู่การนำภาษาไปใช้จริง โดยให้นักเรียนจับคู่ถามตอบ ครูให้นักเรียนทำใบงานและให้นักเรียนทำแบบวัดผลการเรียนรู้คำศัพท์โดยให้นักเรียนจับสลากคนละ 2 คำ โดยให้ออกเสียง สะกดคำ และบอกความหมาย

 5.2.2 ความสามารถด้านการเรียนรู้คำศัพท์ภาษาอังกฤษก่อนเรียนและหลังเรียน ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลง ของนักเรียนชั้นประถมศึกษาปีที่ 3 พบว่า นักเรียนมีคะแนนเฉลี่ยก่อนเรียนมีค่าเท่ากับ 15.89 คิดเป็นร้อยละ 52.96 และค่าเฉลี่ยหลังเรียนมีค่าเท่ากับ 25.78 คิดเป็นร้อยละ 85.93 เมื่อทดสอบความแตกต่างของค่าเฉลี่ย สำหรับค่าสถิติที (t-test for dependent sample) ได้ค่า 25.429 พบว่า การจัดกิจกรรมการเรียนรู้คำศัพท์ภาษาอังกฤษด้วยวิธีการสอนภาษาเพื่อการสื่อสาร (Communicative Language Teaching : CLT) ประกอบเพลง มีความสามารถด้านการเรียนรู้คำศัพท์ภาษาอังกฤษหลังเรียนสูงกว่าก่อนเรียน อย่างมีนัยสำคัญทางสถิติที่ระดับ .01 จะเห็นได้ว่าในการสอนคำศัพท์ภาษาอังกฤษด้วยกิจกรรมประกอบเพลงเป็นหลัก เป็นจำนวนทั้งหมด 12 คาบ แสดงว่าการเรียนการสอนคำศัพท์ภาษาอังกฤษประกอบเพลงนั้น ทำให้นักเรียนเกิดการเรียนรู้ เพลงยังมีความสัมพันธ์กับมนุษย์มาตั้งแต่แรกเกิด เช่น เพลงกล่อมเด็ก นอกจากนี้ยังมีเพลงที่แต่งไว้สำหรับเด็ก ๆ ร้องเกี่ยวกับสัตว์บ้าง สุขภาพอนามัยบ้าง เกี่ยวกับโอกาสและเทศกาลต่าง ๆ เช่น วันสงกรานต์ วันเกิด วันคริสต์มาส เป็นต้น เพลงแต่ละเพลงจะมีลีล่าท่าทางและท่วงทำนองที่ต่างกันทั้งนำเสียงและความรู้สึกของผู้ร้อง ซึ่งทำให้ผู้ฟังเกิดอารมณ์คล้อยตามและสนุกสนาน ซึ่งปัจจุบันได้นำเพลงมาใช้ในการเรียนการสอนเพิ่มมากขึ้น ซึ่งการใช้เพลงประกอบการสอนยังช่วยทำให้บทเรียนน่าสนใจ สนุกสนานเพลิดเพลิน ช่วยสร้างแรงจูงใจให้แก่นักเรียน ช่วยให้จดจำเนื้อหาและประทับความรู้สึกไว้ได้นาน และยังช่วยให้เด็กมีความกระตือรือร้นในการเรียนการสอน ช่วยให้เด็กได้รู้จักการออกเสียง สระ พยัญชนะ การเน้นเสียง คำศัพท์และโครงสร้างของประโยค การจัดกิจกรรมประกอบเพลงในการสอนยังช่วยเสริมสร้างพัฒนาการทั้ง 4 ด้าน ดังนี้

 1. พัฒนาการด้านร่างกาย เพราะนักเรียนในวัยนี้ชอบเล่น ชอบแสดง ชอบร้องเพลง ชอบเคลื่อนไหว ไม่ชอบอยู่นิ่ง ในการจัดกิจกรรมใช้ท่าทางประกอบ ทำให้นักเรียนได้แสดงท่าทางประกอบตามคุณครู ทำให้เกิดการเคลื่อนไหวส่วนต่าง ๆ ของร่างกาย

 2. พัฒนาการด้านอารมณ์ ในขณะที่นักเรียนร้องเพลงหรือแสดงท่าทางประกอบ นักเรียนมีความสนุกสนาน เพลิดเพลิน ร่าเริงแจ่มใส ดวงตาเป็นประกายอย่างมีความสุข กิจกรรมประกอบเพลงจะช่วยให้นักเรียนคลายความเครียด มีอารมณ์สดชื่น

 3. พัฒนาการด้านสังคม เมื่อนักเรียนมาโรงเรียนนับว่าเป็นการเปลี่ยนแปลงครั้งยิ่งใหญ่ในชีวิตเด็ก ซึ่งเป็นสังคมใหม่ประกอบไปด้วยสถานที่ใหม่ เพื่อนใหม่ คุณครู หรือคนอื่น ๆ ที่ทำหน้าที่ในโรงเรียน สิ่งที่จะช่วยให้เด็กคุ้นเคยและเข้ากับผู้อื่นได้ ด้วยการใช้กิจกรรมประกอบเพลงเป็นสื่อ ซึ่งจะช่วยให้เด็กสนิทสนมใกล้ชิดกับเพื่อนและคุณครู

 4. พัฒนาการด้านสติปัญญา กิจกรรมประกอบเพลงช่วยให้นักเรียนมีความเข้าใจและจดจำเรื่องต่าง ๆ ได้ดี ทั้งยังช่วยจำได้เร็วกว่าการบอกเล่าอีกด้วย

ซึ่งสอดคล้องผลการวิจัยของ มาริสา กาสุวรรณ์ (2556) ได้ทำการศึกษาประสิทธิผลของกิจกรรมเพลงภาษาอังกฤษต่อการเรียนรู้และความคงทน ของคำศัพท์และทักษะการพูด นักเรียนชั้นประถมศึกษา ปีที่ 5 ผลการวิจัยพบว่า นักเรียนมีคะแนนการทดสอบหลังเรียนทันทีเพิ่มขึ้นจากคะแนนก่อนเรียน อย่างมีนัยสำคัญทางสถิติที่ .01 สอดคล้องกับ พรรณนที โชติพงศ์ (2552) ได้ทำการวิจัยเรื่องการใช้กิจกรรมประกอบจังหวะเพื่อพัฒนาความรู้ด้านคำศัพท์และความคงทนในการเรียนรู้คำศัพท์ภาษาอังกฤษของนักเรียนชั้นประถมศึกษาปีที่ 4 ผลการศึกษาพบว่าการใช้กิจกรรมประกอบจังหวะ ทำให้นักเรียนมีความรู้ด้านคำศัพท์หลังการทดลองสูงกว่าก่อนการทดลองอย่างมีนัยสำคัญทางสถิติที่ระดับ.05 สอดคล้องกับ ธีมาพร สลุงสุข (2555) ได้ทำการศึกษาเปรียบเทียบความสามารถในการจำคำศัพท์และเจคติต่อการเรียนวิชาภาษาอังกฤษของนักเรียนชั้นประถมศึกษาปีที่ 4 ที่ได้รับการสอนโดยใช้เพลงประกอบกับเกมประกอบ ผลการศึกษาพบว่า นักเรียนที่เรียนโดยการใช้เพลงประกอบการสอนนั้นมีความสามารถในการจำคำศัพท์ภาษาอังกฤษสูงขึ้นกว่าก่อนเรียนอย่างมีนัยสำคัญทางสถิติที่ .05 สอดคล้องกับ ศุภวัลย์ ชูมี (2557) ได้ทำการศึกษาผลการใช้เพลงประกอบการสอนเพื่อพัฒนาความสามารถในการเรียนรู้คำศัพท์ภาษาอังกฤษ ของนักเรียนชั้นประถมศึกษาปีที่ 5 ผลการวิจัยปรากฏว่า คะแนนเฉลี่ยคำศัพท์ภาษาอังกฤษหลังเรียนนักเรียนชั้นประถมปีที่ 5 ที่เรียนโดยใช้เพลงประกอบการสอน สูงกว่าคะแนนดังกล่าวก่อนเรียน อย่างมีนัยสำคัญทางสถิติที่ระดับ 0.1 และสอดคล้องกับ Mohammad, Alipour, et al. (2012) ได้ศึกษาผลจากการใช้เพลงประกอบการสอนภาษาอังกฤษในฐานะภาษาต่างประเทศ (EFL) ผลการศึกษาพบว่า นักเรียนกลุ่มที่เรียนด้วยการใช้เพลงมีระดับความสามารถด้านการพูดสูงกว่ากลุ่มที่เรียนด้วยรูปแบบปกติ อันเป็นผลจากความสามารถในการจดจำคำศัพท์อย่างมีนัยสำคัญทางสถิติที่ 0.05

 5.2.3 นักเรียนมีความคงทนในการเรียนรู้คำศัพท์ภาษาอังกฤษ หลังจากการใช้การสอนภาษาเพื่อการสื่อสาร (Communicative Language Teaching : CLT) ประกอบเพลง พัฒนาการเรียนรู้คำศัพท์ภาษาอังกฤษสิ้นสุดลงเป็นเวลา 14 วัน พบว่า ค่าเฉลี่ยหลังเรียนมีค่าเท่ากับ 25.78 คิดเป็นร้อยละ 85.93 และค่าเฉลี่ยหลังเรียน 14 วัน มีค่าเท่ากับ 25.11 คิดเป็นร้อยละ 83.70 เมื่อทดสอบความแตกต่างของค่าเฉลี่ย มีคะแนนความคงทนต่อการเรียนรู้คำศัพท์ภาษาอังกฤษหลังเรียนและหลังเรียนเสร็จสิ้นไปแล้ว 14 วัน ไม่แตกต่างกันจากหลังเรียน โดยการทดสอบนักเรียนซึ่งเป็นแบบทดสอบวัดความสามารถด้านการเรียนรู้คำศัพท์ภาษาอังกฤษฉบับเดิม นำคะแนนมาเปรียบเทียบกัน แสดงให้เห็นว่านักเรียนชั้นประถมศึกษาปีที่ 3 ที่ได้รับการจัดกิจกรรมการเรียนรู้คำศัพท์ภาษาอังกฤษ ด้วยวิธีการสอนภาษาเพื่อการศึกษา (Communicative Language Teaching : CLT) ประกอบเพลง มีความคงทนในการเรียนรู้ แสดงว่านักเรียนมีความรู้ มีความเข้าใจในการเรียนรู้คำศัพท์ภาษาอังกฤษ ด้วยการใช้กิจกรรมประกอบเพลงตามแผนการจัดการเรียนรู้ด้วยวิธีการสอนภาษาเพื่อการสื่อสาร (Communicative Language Teaching : CLT) ซึ่งเนื่องมาจาก ผู้เรียนได้ผ่านการฝึกคำศัพท์ซ้ำ ๆ หลายครั้ง จากกิจกรรมที่หลากหลาย ซึ่งสอดคล้องผลการวิจัยของ พรรณนที โชติพงศ์ (2552) ได้ทำการวิจัยเรื่องการใช้กิจกรรมประกอบจังหวะเพื่อพัฒนาความรู้ด้านคำศัพท์และความคงทนในการเรียนรู้คำศัพท์ภาษาอังกฤษของนักเรียนชั้นประถมศึกษาปีที่ 4 ผลการศึกษาพบว่าการใช้กิจกรรมประกอบจังหวะ นักเรียนมีความคงทนในการเรียนรู้คำศัพท์ภาษาอังกฤษหลังจบการทดลองเมื่อเวลาสิ้นสุดแล้วเป็นเวลา 2 สัปดาห์ กับ 4 สัปดาห์ไม่แตกต่างกันอย่างมีนัยสำคัญทางสถิติที่ระดับ .05 สอดคล้องกับ มาริสา กาสุวรรณ์ (2556) ได้ทำการศึกษาประสิทธิผลของกิจกรรมเพลงภาษาอังกฤษต่อการเรียนรู้และความคงทน ของคำศัพท์และทักษะการพูด นักเรียนชั้นประถมศึกษาปีที่ 5 พบว่า ความคงทนด้านคำศัพท์มีค่าเฉลี่ยไม่แตกต่างจากคะแนนหลังเรียน แต่มีผลคะแนนคงทนในด้านทักษะการพูดเพิ่มขึ้นจากคะแนนหลังเรียน โดยเฉพาะอย่างยิ่งความคล่องแคล่วและความสามารถพูดให้ผู้ฟังเข้าใจได้ พฤติกรรมการเรียนด้วยกิจกรรม เพลงมีความสัมพันธ์ทางบวกกับผลสัมฤทธิ์ทางการเรียน จึงอาจสรุปได้ว่า การเรียนโดยใช้กิจกรรมเพลงทำให้นักเรียนสามารถพัฒนาความรู้และความคงทนด้านคำศัพท์และทักษะการพูดได้ และสอดคล้องกับ Mohammad, Alipour, et al. (2012) ได้ศึกษาผลจากการใช้เพลงประกอบการสอนภาษาอังกฤษในฐานะภาษาต่างประเทศ (EFL) เพื่อสร้างความจำและความคงทนด้านคำศัพท์ ผลการศึกษาพบว่า นักเรียนกลุ่มที่เรียนด้วยการใช้เพลงมีระดับความคงทนในการจำคำศัพท์อย่างมีนัยสำคัญทางสถิติที่ 0.05

 5.2.4 นักเรียนมีเจตคติต่อการเรียนภาษาอังกฤษ ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลง ของนักเรียนชั้นประถมศึกษาปีที่ 3 โดยพิจารณาจากแบบสอบถามวัดเจตคติต่อการจัดกิจกรรมการเรียนรู้คำศัพท์ภาษาอังกฤษด้วยวิธีการสอนภาษาเพื่อการสื่อสาร (Communicative Language Teaching : CLT) ประกอบเพลง ซึ่งเป็นแบบวัดเจตคติด้วยมาตราส่วนประมานค่า 5 ระดับ ผู้วิจัยได้นำกิจกรรมประกอบเพลงมาช่วยในการจัดกิจกรรมการเรียนการสอน เพื่อกระตุ้นให้นักเรียนเกิดการกระตือรือร้น สนใจในการเรียนการสอน ในภาพรวมค่าเฉลี่ยของเจตคติ เท่ากับ 3.82 และส่วนเบี่ยงเบนมาตรฐานมีค่าเท่ากับ 0.09 แสดงว่า นักเรียนมีเจตคติต่อการจัดกิจกรรมการเรียนรู้คำศัพท์ภาษาอังกฤษ ด้วยวิธีการสอนภาษาเพื่อการสื่อสาร (Communicative Language Teaching : CLT) ประกอบเพลง ในภาพรวมอยู่ในระดับเจตคติสูง สอดคล้องกับผลการวิจัยของ ดวงเดือน แสงชัย (2530) ได้ศึกษาเพื่อเปรียบเทียบผลสัมฤทธิ์ทางการเรียนภาษาอังกฤษโดยใช้เพลงเป็นกิจกรรมเสริม นักเรียนชั้นประถมศึกษาปีที่ 3 พบว่า นักเรียนส่วนใหญ่มีเจตคติที่ดีต่อการที่ครูใช้เพลงเป็นกิจกรรมการเรียนการสอน โดยนักเรียนร้อยละ 90.70 เห็นด้วยว่าควรจะมีกิจกรรมร้องเพลงในชั่วโมงภาษาอังกฤษ

**5.3 ข้อเสนอแนะ**

 **5.3.1 ข้อเสนอแนะสำหรับการนำไปใช้**

 5.3.1.1 ผู้สอนควรจัดกิจกรรมที่น่าสนใจ มีความหลากหลาย แปลกใหม่และสนุกสนาน เพื่อกระตุ้นให้ผู้เรียนเกิดความสนใจในการเรียนรู้ มีความสุขสนุกสนานในการเรียน

 5.3.1.2 ครูควรให้นักเรียนอ่านออกเสียงจนคล่อง ก่อนที่จะให้ร้องเป็นเพลงและอธิบายคำศัพท์ บอกความหมาย และโครงสร้างทางภาษาทุกครั้งที่สอนด้วยกิจกรรมประกอบเพลง เป็นการพัฒนาความสามารถการเรียนรู้คำศัพท์และโครงสร้างภาษา

 **5.3.2 ข้อเสนอแนะสำหรับการวิจัยครั้งต่อไป**

 5.3.2.1 ควรมีการทำวิจัยเรื่องการใช้กิจกรรมเพลงเพื่อส่งเสริมความสามารถด้านการเรียนรู้คำศัพท์กับนักเรียนระดับอื่น ๆ

 5.3.2.2 แบบทดสอบวัดความสามารถในด้านการเรียนรู้คำศัพท์ภาษาอังกฤษ หลังสิ้นสุดการเรียนการสอนไปแล้ว 14 วัน ควรเปลี่ยนรูปแบบของข้อสอบโดยการสลับข้อในแบบทดสอบ เพื่อให้แบบทดสอบวัดความสามารถมีประสิทธิภาพมากขึ้น